Ovakvi pozivi mogli bi stvarati određene probleme, jer mnogim ljudima neće odgovarati da ih se poziva na četiri ili deset dana izvan njihovih normalnih životnih ritmova. MORH je u ovom slučaju solidno planirao datume jer je sve obuke planirao početkom jeseni, kad je turistička sezona gotova. Inače bi u Splitu zasigurno imali problema sa skupljanjem potrebnih pričuvnika.

Vojni pozivi koji su proteklih tjedana poslani vojnim obveznicima diljem Hrvatske uzbunili su hrvatske građane te brojne Riječane koji su i putem društvenih mreža pitali – o čemu se radi i što ti pozivi znače. Kako su nas izvjestili iz Ministarstva obrane, riječ je o samo jednoj fazi ustrojavanja šest pješačkih pukovnija pričuve Oružanih snaga Republike Hrvatske.

Međutim, što se same Rijeke tiče, ove godine nisu planirane dodatne aktivnosti na uspostavljanju te postrojbe. Naime, za sada se pozivi šalju osobama koje su takozvana razvrstana pričuva, odnosno onima koji su ili služili vojni rok, ili bili u Domovinskom ratu u borbenim jedinicama, ili završili dragovoljno vojno osposobljavanje. Ukratko, onima koji imaju već određenu vojnu specijalnost. Pozivi se šalju osobama do 55 godina starosti, a za potrebe šest pukovnija bit će potrebno 9.000 pričuvnih pripadnika Oružanih snaga Republike Hrvatske. Kako se ne može pouzdano znati jesu li svi koji su upisani u vojnu evidenciju i vojno sposobni, pozivi su poslani za ukupno 15 tisuća osoba. Što znači da će se njih šest tisuća ipak »provući« bez poziva u pričuvne pukovnije.

Obuka osoblja

Kako smo naglasili, vojni obveznici iz Rijeke, Istre i s Kvarnera su za sada izbjegli bilo kakve dodatne obveze osim javljanja pozvanih, kako bi se ustanovilo jesu li zbilja sposobni i adekvatni za odrađivati ovaj zahtjevan posao. Na dva područja će već ove godine krenuti i ozbiljniji poslovi ustrojavanja pješačkih pukovnija. Tako će u Splitu, koji pokriva 5. pukovnija, i Zagrebu s 1. pukovnijom tijekom listopada i studenog ove godine biti odrađena obuka »ključnog osoblja i kritičnih vojno stručnih specijalnosti«. Radi se o osposobljavanju od četiri dana, a uz to će desetodnevnu obuku proći i jedna pješačka satnija iz formacije bojne (dakle, ne samostalna). Pješačka satnija inače je formacijski red veličine malo više od 100 vojnika. Tako će u Zagrebu i Splitu početkom jeseni biti organizirana vojna vježba.

Ovakvi pozivi mogli bi stvarati određene probleme, jer mnogim ljudima neće odgovarati da ih se poziva na četiri ili deset dana izvan njihovih normalnih životnih ritmova. MORH je u ovom slučaju solidno planirao datume jer je sve obuke planirao početkom jeseni, kad je turistička sezona gotova. Inače bi u Splitu zasigurno imali problema sa skupljanjem potrebnih pričuvnika. No, čak i sa solidno isplaniranim datumima, svejedno bi moglo biti problema. Naime, za razliku od vremena bivše Jugoslavije, kad je ovakav instrument tada »rezervnog sastava« i uveden, danas mnogi ljudi imaju svoje privatne tvrtke ili rade za privatnike i nikako im ne može odgovarati da po nekoliko dana izostanu s posla. Uz to, za razliku od onih bivših vremena, poslodavci zasigurno neće gledati blagonaklono na odlazak radnika u vojnu pričuvu, odnosno na njihov višednevni izostanak s posla.

Sustav naknada

Stručni analitičar portala obris.org, Igor Tabak, smatra da je dobro da se krenulo s ovim projektom, ali je svjestan da će biti i problema u samoj operativnoj provedbi.

– Kao prvo, iznimno je bitno da Hrvatska konačno kreće prema osposobljavanju pričuve – budući je ovo oblik pomoćne vojne organizacije koji je u nas desetljećima sramotno postojao samo na papiru, a ne i u realnosti. Nažalost, upravo to dugotrajno praktično nepostojanje će vjerojatno biti i glavni izvor problema. Naime, jednako kao što su se građani odviknuli od sudjelovanja u takvim aktivnostima, koje se često smatralo nepotrebnim gubljenjem vremena, tako su se od puštanja zaposlenika u pričuvu odvikli i poslodavci, s kojima će trebati ugovoriti sustav naknada – smatra Tabak.

Postavlja se tako na kraju svega i pitanje koliko će to sve koštati. Iako se radi o pričuvnom sastavu, i u tom slučaju treba pripremiti odoru, oružje i svu drugu opremu. Plus deset dana pripremati dodatna jela kod obuka pješačkih satnija. Prema podacima MORH-a, za ovu godinu predviđeno je oko milijun i pol kuna iz državnog budžeta. Kako se neslužbeno saznaje, to bi trebalo biti dovoljno za obuku oko 150 ljudi, već spominjanih obveznika iz Zagreba i Splita. Čitav posao, predviđeno je, nastavlja se i sljedećih godina, dok se ne ustroji kompletnih šest pješačkih pričuvnih pukovnija, koje bi u slučaju potrebe značile devet tisuća pješaka više. No, ostaje pitanje nadoknade za poslodavce koji zasigurno neće blagonaklono gledati na sve te vojne vježbe.

Poticaj za odlazak

Analitičar Tabak vidi i još jedan problem u tome, i to onaj sad već kronični koji guši Hrvatsku.

– Pričuva s uključivanjem naknada poslodavcima zasigurno neće biti jeftina, a niti organizacijski jednostavna po pitanju osiguravanja kontinuiranog odaziva obveznika. Osim toga, posebno je pitanje kako će zapravo na takvu novu obvezu reagirati stanovnici koje se uvrsti u obveznike, te neće li to usprkos čestim aktualnim izrazima javne podrške i domoljublja ova nova/stara obveza postati još jednim dodatnim poticajem negativnih emigracijskih trendova – smatra Igor Tabak.

Pojednostavljeno kazano, mogućnost da se završi u vojnoj pričuvi može biti još jedan dodatni razlog nekome da ode u Njemačku ili Irsku. Tabak nudi i rješenje takvog potencijalnog problema.

– Dakle, ono što Hrvatskoj treba je manje pričuva kakve se mnogi sjećaju iz doba SFRJ, a više sustav usporediv s američkom Nacionalnom gardom, koji svoje sudionike privlači i konkretnim životnim koristima te prednostima, drži analitičar. Odnosno, cilj bi trebao biti da ljudi žele biti dio pričuve, a ne da ih se prisiljava na to, jer u konačnici, to donosi samo kontraefekt.